Länge:18mMotor-/Treibstoffart:zweimotorig / diesel
Verdrängung: 69000 lbs Trocken
RE: Outer Reef Yachts 560 LRMY, Taiwan (Republik China) Vier mans in hof oor aanvalle op fietsers | Netwerk24
Vier mans in hof oor aanvalle op fietsers
Deur Tamsyn Jantjies 03 Desember 2018 06:00
Vier mans se borgtog is teengestaan in die aanrandingsaak teen twee fietsryers twee weke gelede.
Elize Janse van Rensburg is Woensdag 14 November van haar fiets gegooi en haar bekkenbeen is op twee plekke gebreek, asook haar stuitjie.
Dié voorval het net voor 06:00 in Gordonsbaaiweg gebeur toe sy en haar medefietsryer verby ’n gebied gery het wat berug is vir aanvalle.
Volgens Wimpie van der Merwe het die polisie glad nie by die toneel opgedaag nie en is hy glo by die polisiekantoor gesê dat daar niemand beskikbaar is nie.
Volgens ’n Strand-polisiewoordvoerder bet hulle die volgende oggend omstreeks 02:00 vier mans in verband met dié voorval in hegtenis geneem.
Verder sê die woordvoerder die mans sal weer Donderdag 6 Desember in die hof op aanklag van roof verskyn.
Janse van Rensburg is baie bly vir die inhegtenisnemings.
“Dis goed dat sulke voorvalle op só ’n manier aangespreek word. Dit help ’n mens om minder soos ’n slagoffer te voel. So iets laat ’n mens magteloos voel en wanneer daar sulke stappe geneem word teen verdagtes, herstel dit ’n bietjie van die mag wat ’n mens verloor. Ek is ook bly dat hulle nie borgtog gekry het nie.”
Sy sê ook dat sy heeltyd gebid het dat reg sal geskied, maar wil weet waarom daar nie ’n klag van aanranding by hul saak is nie.
“Ek voel die aanranding is die belangrikste aspek wat daardie oggend gebeur het. Hulle het net met een selfoon weggekom. ’n Mens kan selfs sê dit was ’n poging tot moord.”
Janse van Rensburg sterk tans by die huis aan en sê die sterk pynpille wat sy gebruik laat haar soms voel asof sy gereed is om weer op haar fiets te klim, maar sodra die pille uitgewerk is, besef sy dit gaan nog ’n rukkie neem voor sy weer kan fietsry.